Georges Vaur

Georges Vaur, nascut lo 19 de setembre de 1920 e mòrt lo 11 de julhet de 2010 a Tolosa (Occitània), èra un comedian, cantaire, actor e umorista occitan conegut jos l'escais de Pirolet (en grafia francesa : Piroulet). Del costat de son paire, a d'originas roergatas. 

 Biografia 

Georges Vaur nasquèt al barri Sent Çubran de Tolosa, mas passèt una bona partida de son enfança (fins a sos 13 ans) dins lo canton de Cadors (Gasconha tolosana) ont vivián sos pepins del costat de sa maire. Aquí, se passiona pel teatre en fasent de modèstes espectacles mai que mai en francés.

Après aver passat son certificat d'estudis, ven tipograf a La Despacha del Miègjorn de 1934 fins a sa retirada en 1980. 

Abans la guèrra, foguèt correire ciclista amator.

Presonièr de guèrra, torna far de teatre en francés a Cadors a son retorn d'Alemanha, encoratjat per sa femna Claudine. 

En 1947, fonda ambe qualques amics lo grop Les J4, ambe en particular la famosa cantaira lirica Mady Mesplé. 

En 1949, empòrta lo concors de cant organizat per un estanquet tolosan dins la categoria comica. Es aital remarcat e fa sas debutas sus la ràdio Tolosa-Pirenèus en 1950, ont pendent 6 annadas animarà l'emission umoristica Capitole 50 de Marcel Davenay, e ont i lança lo duò Félix e Lavelse.

En 1956, Carles Molin, autor del personatge occitan La Catinou, torna especialament escriure per el lo personatge de Pirolet, e fa còp-sec una comèdia musicala, Sacré Piroulet !, que serà interpretada 420 còps. La primièra se debana lo 31 de març de 1957 a Senta Gabèla (Lauragués). La popularitat de Georges Vaur pren alavetz de vam, e t'encadena aital las pèças Le Facteur de Cougourdon, Ça sent le pétrole, Oui, mon colonel e Adam et la poire.

Enregistra mantuns disques de cançons e de scenetas, mesclant francés, francitan e occitan, en particular la famosa Partida de rugbi (titolada tanben de còps Le rugby à Toulouse), sceneta en francitan jogada pel primièr còp a la television francesa lo 14 de genièr de 1973.« Le match de rugby à Toulouse » : quand Piroulet prend pour cible Vézins-de-Lévézou https://www.millavois.com/2021/03/21/le-match-de-rugby-a-toulouse-quand-piroulet-prend-pour-cible-vezins-de-levezou/ 

Participa a mai de trenta cinc films al cinèma e a la television francesa a partir de 1971, en particular L'été en pente douce de Gérard Krawczyk (film principalament rodat a Martras Tolosana, dins lo Comenge) e Milou en mai de Louis Malle (en partida rodat a Sent Lisièr deu Plantèr, dins lo Savés).

 Filmografia 
 Annadas 1970 
 1973 : Il pleut toujours où c'est mouillé de Jean-Daniel Simon
 1975 : Le Diable au cœur de Bernard Queysanne
 1977 : Le Premier Voyage de Jacques Krier
 1977 : Ça va pas la tête de Raphaël Delpard
 Annadas 1980 
 1983 : La Palombière de Jean-Pierre Denis 
 1987 : L'été en pente douce de Gérard Krawczyk
 1989 : Milou en mai de Louis Malle
 Annadas 1990 
 1993 : Je t'aime quand même de Nina Companeez
 1997 : Héroïnes de Gérard Krawczyk
 Annadas 2000 
 2000 : Les Autres Filles de Caroline Vignal
 2009 : Le roi de l'évasion'' de Alain Guiraudie

Referéncias

Categoria:Actor francés
categoria:Umorista occitan
Categoria:Umorista francés